
Ser vi et sykt samfunn?

Innledende essay

Aslak Hjeltnes

Men idet mennesket synes å ha nådd begynnelsen av en ny, rikere og lykkeligere tidsalder, er tilværelsen til denne og kommende generasjoner mer truet enn noensinne. Hvordan er det mulig?

Erich Fromm, (1955), Det sunne samfunn.

Tidsånden preges av et gledesløst hastverk, mange av oss forbereder oss selv og våre barn til å bli midler til uutgrunnelige mål som absolutt ikke er våre egne.

Marilynne Robinson, (2015), The givenness of things.

 

 

 

I

Kan et samfunn bli sykt? Hva skjer når samfunnet slutter å møte våre menneskelige behov for verdighet, mening og tilhørighet? Det sunne samfunn (The sane society) av Erich Fromm er en kritisk diagnose av menneskets situasjon i en moderne verden.

Boken ble utgitt i 1955, i den bitre frosten under den kalde krigen. [1] Jernteppet hadde senket seg over Europa. Mange fryktet at våpenkappløpet mellom USA og Sovjetunionen kunne føre til en atomkrig som ville utslette livet på jorden. Den amerikanske drømmen gav løfter om velstand og lykke, men angst og uro ulmet under overflaten. Det politiske bildet i USA var preget av et voksende forbrukersamfunn, men også motstand mot indre kritikk, sosial konformitet og jakten på skjulte kommunister. Den tysk-amerikanske sosiologen og psykoanalytikeren Erich Fromm (1900-1980) trådte i denne tiden frem som en kritisk stemme. Fromm så autoritære utviklingstrekk både i Sovjetunionens totalitære kommunisme og forbrukermentaliteten i det amerikanske samfunnet, og var bekymret for våpenkappløpet mellom supermaktene. I Det sunne samfunn rettet Fromm oppmerksomheten mot den menneskelige friheten i vestlige markedsdemokratier: Hva var de nye farene i det moderne forbrukersamfunnet?

Da Berlinmuren falt i 1989 trodde mange at vi hadde nådd «historiens ende», hvor fred, frihet og demokrati hadde vunnet frem i den vestlige verden. De siste tiårene har vist oss at historien ikke er en rett linje. Den optimistiske tidsånden i begynnelsen av globaliseringen har snudd, og en ny bølge av nasjonalisme beveger seg gjennom verden. Gamle konflikter fra den kalde krigen vender tilbake. Vi kan igjen se skyttergraver og minefelt i Europa. Det internasjonale samfunnet er i endring. Vestlige demokratier og autoritære regimer kjemper om makt og innflytelse, og flere demokratier blir utfordret av sviktende tillit og populistiske bevegelser. Det amerikanske demokratiet er splittet, og går inn i en usikker fremtid. Mange søker mot autoritære ledere med ekstreme ideologier. Forholdet mellom stormaktene har blitt mer anspent, og flere land ruster opp sine militære styrker. Avtaler om våpenkontroll og nedrustning blir brutt, frykten for atomkrig er tilbake i vår kollektive bevissthet.

Rapportene fra FNs klimapanel viser også at vi lever på kanten av en økologisk katastrofe. Den globale oppvarmingen har blitt synlig og merkes over hele jorden. Klimakrisen vokser frem som en eksistensiell trussel for hele menneskeheten, men har ikke klart å forene oss til nødvendig handling. Mange kjenner sinne, sorg og fortvilelse, mens andre reagerer med benektelse og likegyldighet. Klimakrisen har blitt et av de mest polariserende spørsmålene i vår tid.

Fører mangelen på felles løsninger til at vi flykter inn i forbruk og individuelle livsprosjekter? Pilene peker i riktig retning innenfor mange samfunnsområder, men flere advarer om at den teknologiske utviklingen og klimakrisen er i ferd med å ramme vår menneskelige frihet og livsgrunnlaget for fremtidige generasjoner. [2] Vi blir oppfordret til å følge våre personlige drømmer og ambisjoner, mens forbrukersamfunnets markedslogikk tar over nye områder av livet og samfunnet. Mennesker definerer seg selv i større grad ut fra sine prestasjoner, og kjemper for å sikre seg en trygg plass i en mer usikker verden. Barn og unge må konkurrere i utdanning og arbeid, mens den sosiale ulikheten øker i mange land. Avstandene mellom fattig og rik vokser, og mange strever økonomisk. Vi blir fortalt at vi bør være fleksible, samarbeidsvillige, tilpasningsdyktige – og løpe stadig fortere og fortere for å henge med i en samfunnsutvikling som er ute av kontroll. Men de voksende kravene ser også ut til å koste.

Psykiske lidelser blir omtalt som den største helseutfordringen i det 21. århundre. [3] Flere advarer om at hastigheten i samfunnsutviklingen fører til stress, utmattelse og utbrenthet. Mange beskriver skam, angst og depresjon. Mennesker bruker i større grad psykiatriske diagnoser til å forstå seg selv og sine livsproblemer. Flere mennesker søker hjelp for psykiske lidelser, og køene vokser i helsevesenet. Ungdom beskriver press knyttet til karakterer, kropp, utseende, synlighet og sosial status – og møter både bekymring og moralisme. Forskningsstudier finner at unge mennesker beskriver økninger i selvfokus, perfeksjonisme og narsissistiske personlighetstrekk de siste tiårene. [4] Mange ser ut til å falle utenfor, og flere advarer om en epidemi av sosial isolasjon og ensomhet. Når stadig flere mennesker søker hjelp for psykiske plager, reiser det også viktige spørsmål om samfunnet vårt: Ser vi en reell økning i psykiske plager eller lidelser? Er vi i ferd med å definere normale livserfaringer som psykisk lidelse? Eller ser vi konsekvensene av et samfunn hvor mennesker mister verdighet, mening og tilhørighet? Hva er egentlig normalt i en verden hvor vi ødelegger naturen, klimaet forandrer seg over hele kloden – og truslene om atomkrig er tilbake?

Den teknologiske utviklingen skulle bringe verden sammen, men har også forandret måtene vi forholder oss til hverandre. Digitale plattformer og sosiale medier har gitt mennesker nye muligheter til å kommunisere over avstander, men har også ført til en mer fragmentert og polarisert offentlig samtale. Arenaer for menneskelig kontakt blir snevret inn og overført til digitale plattformer – og mulighetene for spontane samtaler og sosial samhandling blir færre. Vi går ikke lenger i banken, handler sjeldnere i fysiske butikker, og treffer færre mennesker i hverdagene. Mange opplever at de har mindre tid, og at den konstante strømmen av informasjon og inntrykk gjør noe med vår konsentrasjon og oppmerksomhet. Hva er de menneskelige konsekvensene av disse nye teknologiene? Den teknologiske utviklingen skjer i en aksellererende hastighet, drevet frem av økonomiske krefter som er raskere enn juridiske lovverk og menneskelig dømmekraft. Eksperter mener at kunstig intelligens vil utgjøre et nytt kvantesprang i menneskehetens historie. Hvordan skal vi ivareta de mange som vil miste arbeid, identitet og tilhørighet når automatisering tar over menneskelige arbeidsoppgaver?

I Det sunne samfunn utfordret Erich Fromm «det syke i det normale» (the pathology of normalcy), og stilte kritiske spørsmål ved den menneskelige fremmedgjøringen i det moderne samfunnet. Boken ble en bestselger som inspirerte venstresiden og protestbevegelsene på 1960-tallet. Det sunne samfunn foregrep senere diskusjoner om menneskelig fremmedgjøring, konformitet, psykisk lidelse, forbrukermentalitet, markedstenkning og de moralske problemene i nye teknologier. I 2020 var boken oversatt til 26 språk og solgt i mer enn tre millioner eksemplarer. [5]

Kan vi bygge et samfunn som skaper mindre menneskelig lidelse og destruktivitet? Det sunne samfunn kan hjelpe oss til å forstå vår egen tid.

II

Erich Fromm ble født 23. mars 1900 i Frankfurt am Main, Tyskland. Han vokste opp i en ortodoks jødisk familie. Faren var vinhandler, og kom fra en slekt med flere rabbinere. Fra 18-årsalderen begynte han å studere juss på Universitetet i Frankfurt. Han flyttet videre til Heidelberg, hvor han studerte sosiologi, psykologi og filosofi. Fromm studerte hos Alfred Weber, bror til den kjente sosiologen Max Weber, og tok sin doktorgrad i 1922 på en sosiologisk avhandling om hvordan den jødiske loven ble tolket i tre ulike jødiske trossamfunn. [6] Han gikk i psykoanalyse og utdannet seg til psykoanalytiker i Berlin. I 1929 ble han ansatt ved Institutt for sosialforskning i Frankfurt, hvor han arbeidet med filosofer som Max Horkheimer og Theodor Adorno. Frankfurterskolen ville bruke Karl Marxʼ ideer for å forstå det moderne samfunnet, og utviklet det som i dag blir kalt «kritisk teori». [7] Fromm ble ansatt for å bidra med psykoanalytiske studier av det kapitalistiske samfunnet, og arbeidet med å formulere en teoretisk syntese av Sigmund Freuds psykoanalyse og Karl Marxʼ samfunnsøkonomiske teorier.

I årene ved Frankfurterskolen søkte Fromm å forene ideene til Freud og Marx – og utvide psykoanalysens dybdepsykologi til en bredere teori om mennesket i det moderne samfunnet. Han var opptatt av å forstå de psykologiske drivkreftene i individet – men også hvordan individet blir formet av kulturelle, økonomiske og historiske krefter i samfunnet. Fromm kritiserte Freuds teori om at det er de seksuelle driftene (libido) som former vår voksne personlighet, og formulerte begrepet «sosial karakter» for å beskrive hvordan sosiale og økonomiske strukturer gjør at mennesker utvikler fellestrekk i måtene de lærer å tenke, føle og handle. Begrepet «sosial karakter» gjorde det mulig for Fromm å utvide psykoanalysens innsikter til en bredere forståelse av menneskelige reaksjonsmønstre i det moderne samfunnet. Bruddet med Freuds driftsteori brakte ham imidlertid på kollisjonskurs med kollegaene i Frankfurterskolen og andre psykoanalytikere. Fromm hadde en viktig rolle i arbeidet med å flytte Frankfurterskolen til USA da nazistene kom til makten i Tyskland, men var ikke et aktivt medlem etter 1939.

Etter verdenskrigen førte Fromm et allsidig virke som psykoanalytiker, sosialfilosof, samfunnskritiker og politisk aktivist. Fromm forsøkte i sitt forfatterskap å forstå de menneskelige årsakene til masseødeleggelsene i det 20. Århundre. I bestselgende bøker som Flukten fra friheten (1941), Man for himself (1947), Det sunne samfunn (1955), Den menneskelige destruktivitetens anatomi (1973) og Å ha eller å være (1976) analyserte Fromm de menneskelige drivkreftene i autoritære ideologier, og den moderne kapitalismens inntog i menneskelige relasjoner. Fromm arbeidet aktivt for å hindre spredning av atomvåpen, og bidro i etableringen av Amnesty International. Han forsvarte sosialdemokratiske verdier under den kalde krigen, og advarte mot farene ved spredning av atomvåpen. [8] Pave Johannes Paul II beskrev Erich Fromm som «en lærer for menneskeheten». Den meste kjente boken hans, Om kjærlighet (1956) var i mange år den mest leste boken i Tyskland etter Bibelen.

Det sunne samfunn er et sentralt verk i Fromms forfatterskap. Boken var en fortsettelse av Flukten fra friheten (1941), hvor han analyserte de sosiale og psykologiske årsakene til Hitlers nazistiske regime. Fromm skrev Det sunne samfunn for å advare om at den menneskelige friheten fortsatt var i fare – også i vestlige demokratier.

III

Suksessen til Flukten fra Friheten gjorde Fromm til en berømt intellektuell i USA. Han startet en praksis som psykoanalytiker i New York, og ble en etterspurt foreleser og foredragsholder. Men Fromm var ikke blind for problemene i det amerikanske samfunnet. I Det sunne samfunn rettet han oppmerksomheten mot konformiteten, markedstenkningen og de autoritære strukturene i vestlige markedsdemokratier. Hva var de menneskelige konsekvensene av det moderne forbrukersamfunnet?

I Det sunne samfunn bygget Fromm videre på to sentrale teorier om mennesket i det moderne samfunnet. I Ubehaget i kulturen hadde Sigmund Freud hevdet at det er en uløselig konflikt mellom individets drifter og samfunnets forventninger. [9] Freud anså denne konflikten som en viktig kilde til nevroser og psykiske lidelser. Fromm mente at symptomene Freud observerte i sine hysteriske pasienter gjenspeilte de patriarkalske familiestrukturene på 1800-tallet. Fromm var opptatt av å forstå de sosiale, økonomiske og historiske årsakene til endringer i menneskelige reaksjonsmønstre. Hvordan kunne større samfunnsendringer skape menneskelig lidelse?

I arbeidet ved Frankfurterskolen på 1930-tallet kom Fromm over et av de tidligere arbeidene til Karl Marx, Økonomisk-filosofiske skrifter (1844). [10] I disse såkalte Paris-dokumentene var Marx mer orientert mot psykologiske analyser av menneskets fremmedgjøring (Entfremdung), fremfor de senere økonomiske analysene i hovedverket Kapitalen. Marx hevdet at det kapitalistiske samfunnet forvandler menneskelige relasjoner til varer og produksjonsforhold. Mennesker blir fremmede fra arbeidet de gjør, og mister kontakt med seg selv og sitt vesen. Den teknologiske utviklingen gjør at mennesket mister kontroll over de sosiale og økonomiske kreftene i samfunnet. Mennesket blir en vare eller ting, og menneskelige relasjoner blir redusert til instrumentelle transaksjoner. Mennesker mister kontroll over samfunnsutviklingen, og opplever ikke lenger seg selv som skaperen av sine egne handlinger. De mister kontakt med sin egen handlekraft, og mulighetene for mening, verdighet og felleskap. Mennesket blir fremmed for seg selv, uten de primære båndene til verden og naturen. Fremmedgjøringsbegrepet ble sentralt for Fromms analyser i Det sunne samfunn. Hvordan kunne mennesket i det moderne samfunnet skape mening og nye relasjoner til verden?

I Det sunne samfunn søkte Fromm å utfordre og videreutvikle de teoretiske innsiktene til Freud og Marx, også ved å trekke inn sosiologer som Emilie Durkheim og Max Weber. Fromm brukte begrepet «sosial karakter» til å beskrive hvordan menneskelige tenkemåter, følelser og handlingsmønstre blir formet av sosiale, økonomiske og historiske prosesser. Fromm var opptatt av å forstå det moderne samfunnets «sosiale patologier» – og hvordan samfunnsendringer kan skape menneskelig isolasjon, angst, ensomhet, avmakt og håpløshet.

Fromm begynte å skrive boken i 1953, i en tid hvor det politiske klimaet i USA var lite vennligstilt overfor sosialistiske ideer. Andre intellektuelle – som fysikeren Robert Oppenheimer, lederen for Manhattanprosjektet som utviklet atombomben – ble etterforsket og offentlig ydmyket. Fromm beskrev selv at han ble politisk aktiv under den kalde krigen fordi han kjente en plikt om å «ikke å forholde seg passiv i en verden som syntes å bevege seg mot en selvvalgt katastrofe». [11]

Fromm skrev for å advare om at menneskeheten var i fare: Forbrukersamfunnet gav nye løfter om suksess, velstand og lykke, men var også i ferd med å skape nye former for sosial konformitet og menneskelig lidelse. Atomvåpenkappløpet mellom USA og Sovjetunionen var en kollektiv galskap som risikerte å utløse en ny katastrofe. Det sunne samfunn var en advarsel om vanviddet som truet en hel verden.

IV

Tittelen Det sunne samfunn har flere mulige betydninger. Begrepet «sunn» eller «sinnsfrisk» (sane) kan på et individnivå vise til psykisk helse, lidelse og galskap. Det kan også antyde hvordan sosiale, kulturelle og økonomiske samfunnsstrukturer bidrar til å gjøre mennesker friske eller syke. En tredje betydning ligger i den historiske bakgrunnen til boken. Fromm skrev Det sunne samfunn i en periode hvor det amerikanske samfunnet var preget av en paranoid «oss» og «dem»- tenkning, og stormaktene holdt hverandre i sjakk med trusselen om gjensidig ødeleggelse – mutual assured destruction (MAD). En mer presis tittel ville kanskje vært «Det usunne samfunn» eller «Det vanvittige samfunn». [12]

Boken åpner med spørsmålet: Er vi psykisk sunne? Fromm påpeker at den vestlige verden har gjort store teknologiske og sosiale fremskritt, men også drept millioner av mennesker i flere kriger. Vi har utviklet et våpen som gjør det mulig til å utslette livet på jorden, men ikke lært å håndtere vår egen menneskelige destruktivitet. Fromm utfordrer tendensen til å forstå psykisk helse og lidelse som uttrykk for patologier i individet, og mener at vi trenger å forstå «det syke i det normale» – de sosiale patologiene i det moderne samfunnet. Han trekker frem tall fra Verdens Helseorganisasjon (WHO) som viser at velstående og demokratiske land har de høyeste nivåene av selvmord, drap og alkoholmisbruk. Dette antyder at problemet ikke ligger i individet alene, og at det moderne samfunnet ikke klarer å møte viktige behov i mennesket.

I andre kapittel lanserer Fromm hva han kaller «normativ humanisme», og snur forståelsen av psykisk lidelse fra individuelle problemer til sosiale patologier. Fromm hevder at psykisk helse ikke kan defineres ut fra individets «tilpasning» til samfunnet, men må forstås ut fra samfunnets evne til å møte menneskers eksistensielle grunnbehov. Et samfunn blir sykt når det ikke klarer å møte våre grunnleggende, menneskelige behov. I tredje kapittel analyserer Fromm hvordan våre eksistensielle behov blir fortrengt i det moderne samfunnet. Fromm trekker frem fem eksistensielle grunnbehov som er forankret i vår menneskelige situasjon: Å føle slektskap, en skapende holdning til livet, rotfasthet, å utvikle en egen følelse av individuell identitet og finne mening i en større sammenheng. Disse grunnbehovene kan også føre til at mennesker utvikler narsissisme, en ødeleggende holdning til livet, incestuøse og lukkede felleskap, ensretting i en større gruppeidentitet eller flukt inn i irrasjonelle trossystemer. Der Freud forstod de seksuelle og aggressive driftene som grunnleggende drivkrefter i menneskelige handlinger, hevder Fromm at menneskelige handlinger springer ut av forsøket på å løse disse eksistensielle grunnbehovene. De eksistensielle livsvilkårene er sentrale i en «humanistisk psykoanalyse», og hjelper oss til å forstå hva som er sykt i det moderne samfunnet.

Den andre hoveddelen av boken analyserer menneskets fremmedgjøring i det moderne kapitalistiske samfunnet, og hvordan denne fremmedgjøringen fører til sosial konformitet og psykisk lidelse. Fromm hevder at sosiale strukturer i samfunnet både kan fremme og hindre psykisk helse. Et sunt samfunn fremmer menneskers evne til å elske sine medmennesker, til å arbeide kreativt, utvikle sin fornuft og bygge en sunn og realistisk selvfølelse. Et usunt samfunn skaper fiendtlighet, mistillit, fremmedgjøring og konsumerisme som svar på indre tomhet. I femte kapittel bruker Fromm sin sosiale karakterteori til å analysere hvordan den historiske utviklingen i det kapitalistiske samfunnet bidro til å forme nye menneskelige handlingsmønstre. Kapitalismen gikk fra å være et økonomisk system som utnyttet arbeidere og tvang mennesker inn i harde fysiske jobber, til å bli et altomfattende system som også former menneskets indre liv og sosiale relasjoner – og forandrer måtene vi tenker, føler og handler. Mennesker begynte å tilpasse seg kravene i markedet, og det oppstod en menneskelig væremåte som var mer konkurranseorientert, hamstrende, utnyttende, autoritær, aggressiv og selvsentrert. Fromm identifiserer fremveksten av en ny markedsorientert væremåte – hvor mennesker tilpasser seg de sosiale og økonomiske forventningene i forbrukersamfunnet. Den moderne kapitalismen skaper mennesker som tror at de er frie og uavhengige, men blir formet til å forbruke – stadig nye, flere og bedre ting. Vi tenker på oss selv som frie og unike individer – men lar oss forme av ytre krav om hvem og hvordan vi burde være.

Fromm mener at grunnproblemet er at mennesker blir fremmedgjorte i det moderne samfunnet. Mennesket slutter å være et mål i seg selv, og blir et middel for økonomiske interesser. Samfunnet blir i økende grad styrt av kvantifisering og abstraksjoner. Mennesker blir en «ting», fremmed for seg selv, fra arbeidet de gjør, fra andre mennesker og de sosiale kreftene som styrer samfunnet. Mennesket står igjen alene, uten de primære båndene til verden og naturen. Den teknologiske utviklingen gjør at mennesket mister kontroll over sitt eget skaperverk, og mister opplevelsen av handlekraft i eget liv. Fromm hevder at markedstenkningen i forbrukersamfunnet forandrer menneskelige relasjoner. Vi fortrenger bevisstheten om våre indre behov, og behandler andre mennesker som forbruksvarer. Vi lærer å tenke på livet vårt som et prosjekt som skal selges på markedet. Fromm påpeker at i det moderne samfunnet er denne fremmedgjøringen nærmest total: Det moderne mennesket har gjort seg selv til en markedsvare.

Fromm er kritisk til psykiaternes og psykologenes rolle i denne samfunnsutviklingen. Der Taylorismen ville effektivisere industrielt arbeid og gjøre arbeidere mer produktive, hevder Fromm at terapi har blitt et verktøy til å forme mennesker til å bli «trygge» slik «den normale personen» burde være. Fromm påpeker at dette ikke er et sunt eller realistisk mål. Livet vårt er grunnleggende usikkert. De eksistensielle grunnbetingelsene gjør at det alltid vil være områder i livet vårt som ikke lar seg kontrollere. Vår intoleranse for denne usikkerheten gjør at mennesker flykter inn i konsumerisme, autoritære tenkemåter og konforme livsprosjekter. Fromm mener at kravet om lykke og umiddelbar tilfredsstillelse ikke er realistisk ut fra våre eksistensielle livsbetingelser. Vi blir alle konfrontert med våre menneskelige begrensninger. Vi vil alle møte dette livets korthet. Psykisk helse handler ifølge Fromm om å kunne forholde seg til disse grunnbetingelsene i livet. Det innebærer å elske og skape, å kunne være alene og knytte oss til andre, å elske livet og samtidig forholde oss til døden. Psykisk helse er ikke å leve et liv uten sorg, savn eller smerte.

I siste del av boken drøfter Fromm hvordan vi kan motvirke den menneskelige fremmedgjøringen i det moderne samfunnet. I det syvende kapittelet analyserer han autoritetsdyrkelse, superkapitalisme og sosialisme som ulike svar på menneskelig fremmedgjøring. Fromm fremhever at totalitære løsninger som fascismen, nazismen og stalinismen tilbyr et fluktsted til fremmedgjorte mennesker, men unngåelig fører til dehumanisering og destruktivitet. Superkapitalismen gir tilsynelatende større muligheter for individuell frihet, velstand og lykke, men forsterker også de menneskelige problemene i det moderne samfunnet. Fromm mener at den eneste konstruktive løsningen er en demokratisk sosialisme, men erkjenner at forsøkene på å realisere sosialismen i praksis har vært skuffende. Fromm mener at Marx ikke forstod de irrasjonelle og destruktive kreftene i menneskesinnet, noe som gjorde at han overvurderte mulighetene for å realisere sosialismen. Den manglende forståelsen av menneskelig psykologi bidro til de mislykkede forsøkene på å gjennomføre sosialistiske ideer i praksis – og de brutale og destruktive konsekvensene av Stalins totalitære regime og kommunismen i Sovjetunionen. Fromm fastholder at den eneste veien ut av den menneskelige fremmedgjøringen i det moderne samfunnet vil være en demokratisk sosialisme, basert på humanistiske verdier.

Hvordan bygge et sunnere samfunn? I åttende kapittel påpeker Fromm at vi ikke kan endre sosiale patologier ved å behandle individuelle problemer, men trenger å forandre arbeidssituasjonen og måtene vi organiserer samfunnet på. Han trekker frem det klassiske Hawthorne-eksperimentet, hvor forskere i 1920-årene oppdaget at fabrikkarbeidere i Chicago ble mer produktive når de ble hørt og fikk mulighet til å påvirke sin egen arbeidssituasjon. [13] Fromm diskuterer erfaringer fra kommunitaristiske (arbeiderstyrte) bevegelser, hvor arbeidsfellesskap blir organisert lokalt for å sikre aktiv deltagelse og samarbeid om meningsfulle arbeidsoppgaver. Han trekker frem den franske klokkefabrikken Boimondau, en av de første arbeiderstyrte communautés de travail (arbeidersamfunnene) som ble opprettet i Frankrike etter krigen. [14] Fromm stiller samtidig spørsmål om disse prinsippene lar seg gjennomføre i praksis.

I siste kapittel advarer Fromm om at det moderne samfunnet beveger seg i retning av de dystopiske fremtidsscenarioene i Aldous Huxleys Brave new world og George Orwells 1984. [15] Automatisering og fremmedgjøring fører til at mennesker mister trygghet, verdighet og tilhørighet. Mennesker reagerer med å velge autoritære ledere, flykte inn i forbruk eller utvikle psykiske lidelser. Fromm hevder at vi bare kan motvirke denne utviklingen ved å bygge et samfunn som samsvarer bedre med våre grunnleggende menneskelige behov. Det sunne samfunn er et samfunn der mennesket er målet, og aldri blir gjort til et middel. Fromm mener at tiltak som universell grunninntekt og etterutdanning er viktige for at mennesker ikke blir tvunget inn i undertrykkende arbeidsforhold, og at vi trenger en internasjonal verdensorden som forhindrer utnyttelse og sikrer en mer rettferdig fordeling av økonomiske ressurser. Fromm konkluderer med at det avgjørende valget menneskeheten møter i fremtiden ikke vil stå mellom kapitalisme eller kommunisme; det vil stå mellom robotisme og en demokratisk, humanistisk sosialisme.

V

Det sunne samfunn bidro til å snu det intellektuelle og politiske klimaet under den kalde krigen. I 1957 var Fromm med på å grunnlegge Committee for a Sane Nuclear Policy (SANE), som fikk navn etter denne boken. SANE var en anti-atomvåpengruppe som arbeidet for å få amerikanerne til å innse farene i atomvåpenkappløpet med Sovjetunionen. Organisasjonen skrev protestbrev som ble signert av intellektuelle som Albert Schweitzer, Martin Luther King og Bertrand Russell. SANE ble en av de største fredsbevegelsene i USA, og fikk en sentral rolle i protestene mot Vietnam-krigen.

I 1960 skrev Fromm en artikkel om atomnedrustning i tidsskriftet Daedalus, hvor han argumenterte for en ny politisk tilnærming for å bremse atomvåpenkappløpet med Sovjetunionen. [16] Fromm påpekte at amerikansk utenrikspolitikk led av paranoide tendenser, og risikerte å utløse en atomkrig som ville utslette menneskeheten. Fromm mente at USA burde ta initiativ til en gradvis atomnedrustning, ved å invitere Sovjetunionen inn i en kontrollert nedtrapping av våpenkappløpet.

I oktober 1962 oppdaget amerikansk etterretning at Sovjetunionen var i ferd med å utplassere raketter med kjernefysiske sprenghoder på Cuba. Den påfølgende Cubakrisen utløste nesten en militær konfrontasjon mellom USA og Sovjetunionen. Den amerikanske president John F. Kennedy leste Fromms artikkel, og tok kontakt med Fromm etter Cuba-krisen. Innholdet i denne kontakten er ikke kjent, men i en tale ved American University i 1963 gikk Kennedy inn for en ny tilnærming til atomnedrustning og dialog mellom stormaktene. [17] Kennedy argumenterte for en ny tilnærming overfor Sovjetunionen, med en gradvis nedtrapping rettet mot å forby testing av kjernevåpen og oppnå atomnedrustning. Kennedys reversering av den amerikanske utenrikspolitikken fulgte den stegvise logikken i Fromms Daedalus-artikkel. Det er vanskelig å vite, men Fromms artikkel kan ha bidratt å snu tilnærmingen til de amerikanske myndighetene under den kalde krigen. [18]

Fromm var imidlertid ikke uten kritikere. I 1955 skrev filosofen Herbert Marcuse, en tidligere kollega i Frankfurterskolen, en artikkel i tidsskriftet Dissent, hvor han kritiserte Fromms og andre psykoanalytikere som hadde forsøkt å revidere Freuds driftsteorier. [19] De fleste medlemmene av Frankfurterskolen mente at Freuds libido- og driftsteorier var avgjørende for å stå imot kapitalismens maktstrukturer. Marcuse anklaget Fromm for å ha oversett de radikale bidragene i Freuds driftsteorier, og redusere psykoanalysen til reformistiske forenklinger. [20] Sosialdemokratiske reformer innenfor et kapitalistisk samfunn, som Fromm foreslo i Det sunne samfunn, ville ifølge Marcuse hindre radikal endring og bidra til å opprettholde kapitalismens samfunnsstrukturer. [21] Fromm svarte med en skarp kritikk av Marcuses forståelse av Freud. Debatten gikk i flere harde runder. Mange opplevde at Marcuse kom seirende ut, selv om denne kritikken står svakere i ettertid. Marcuse forsvarte en ortodoks forståelse av Freuds biologiske driftsteorier, mens Fromm var en tidlig eksponent for den relasjonelle vendingen som kom i psykoanalysen flere tiår senere, og vektla betydningen av sosiale relasjoner. [22] Marcuse ble en ledende intellektuell på venstresiden på 1960-tallet som forfektet autoritære ideer og politiske løsninger, mens Fromm tok avstand fra Stalins terrorvelde og argumenterte for en demokratisk sosialisme. [23] Fromm så behovet for en sosialisme som forsvarte individets frihet og humanistiske verdier. Dissent-debatten førte imidlertid til at Fromm fikk et stempel som en naiv, konservativ og useriøs tenker. Dette inntrykket ble forsterket av salgssuksessen til Fromms Om kjærlighet, som kom ut året etter. Bruddet med Frankfurterskolen hadde personlige, faglige og økonomiske grunner, men førte til at Fromm i flere tiår ble tildelt en marginal rolle og delvis skrevet ut av Frankfurterskolens egen tilblivelseshistorie. [24]

I tiårene som fulgte ble Erich Fromm en «glemt intellektuell». [25] Sosiologen Neil McLaughlin trekker frem flere grunner til dette. Fromm forente innsikter fra Freud og Marx, men utfordret begge disse tradisjonene – noe som gjorde at han aldri ble fullstendig akseptert av psykoanalytikere eller marxister. Han startet ikke en egen psykoanalytisk skoleretning, og søkte heller ikke en akademisk universitetskarriere. Fromms teoretiske og tverrfaglige perspektiv passet ikke inn når sosiologi, statsvitenskap og psykologi begynte å etablere seg som spesialiserte og empiriske vitenskapsdisipliner. Fromms humanistiske ideer brøt også med de behavioristiske strømningene i den akademiske psykologien.

Det sunne samfunn fikk likevel en bred virkningshistorie. Fromms analyser av menneskelig fremmedgjøring ble viktig for senere sosiologisk forskning, og hans kritikk av konformiteten i det amerikanske samfunnet foregrep sosialpsykologiske studier av konformitet og lydighet. Fromms eksistensielle psykoanalyse inspirerte Rollo May og Irvin Yaloms eksistensielle psykoterapi, og antropologen Ernest Beckers klassiker The denial of death. [26] Den humanistiske psykologen Abraham Maslow hentet inspirasjon fra Erich Fromms forståelse av våre menneskelige grunnbehov og eksistensielle livsvilkår. [27] Paolo Freires frigjøringspedagogikk var også påvirket av Fromms humanisme. [28] Fromm har – til tross for bruddet med Frankfurterskolen – fortsatt å ha en varig innflytelse på senere kritisk teori. Den tyske sosiologen Hartmut Rosa bygger for eksempel i boken Resonance (2019) videre på Fromms analyser når han hevder at den akselererende utviklingen i det moderne samfunnet skaper menneskelig fremmedgjøring – og fører til et tap av gjensidige og meningsfulle relasjoner til verden. [29] Sosialpsykologene Roy Baumeister og Mark Leary har også trukket frem behovet for sosial tilhørighet som en grunnleggende motivasjon i måtene mennesker tenker, føler og handler. [30] Fromm så farene i den menneskelige fremmedgjøringen og tapet av sosial tilhørighet i det moderne samfunnet. Vi kan fortsatt lære mye av Det sunne samfunn i det 21. århundre.

VI

Ser vi konsekvensene av et umenneskelig samfunn? Den amerikanske forfatteren Marilynne Robinson mener at vi lever i en tid preget av et «gledesløst hastverk». Mennesker løper fortere og fortere, drevet av nådeløse krav om lykke og effektivitet. Vi har gjort markedskreftene til naturlover, og forventer at mennesker skal være fleksible, produktive og innordne seg i det sosiale maskineriet. Mennesker søker mening og tilflukt i individuelle livsprosjekter, mens verden beveger seg mot en økologisk katastrofe.

I Det sunne samfunn påpekte Fromm de menneskelige kostnadene av å la markedskreftene overstyre humanistiske og demokratiske verdier. De siste tiårene har flere videreført hans kritikk av forbrukersamfunnets psykologiske konsekvenser. Filosofen Michael Sandel påpeker at vi har lært å tenke på oss selv som forbrukere, fremfor demokratiske borgere. Vi har overlatt stadig flere menneskelige behov og samfunnsoppgaver til markedet. [31] Antropologen Arlie Hochschild har analysert «kommersialiseringen av følelser» i arbeidslivet, mens sosiologen Eva Illouz mener at vi ser fremveksten av en «emosjonell kapitalisme», hvor den økonomiske sfærens nyttelogikk former måtene mennesker søker kjærlighet og nære relasjoner. [32] Statsviteren Robert E. Lane hevdet at vestlige markedsdemokratier står overfor et større tap av lykke og livskvalitet – som oppstår i mangelen av nære relasjoner, inkluderende felleskap, lett tilgjengelige naboer og stabile familieliv. [33] Psykologen Tim Kasser påpeker at vi betaler en høy pris for vår egen materialisme. I flere studier har forskere funnet at personer som vektlegger materialistiske verdier har lavere livskvalitet, mer angst, depresjon, psykosomatiske plager og vansker i relasjoner til andre mennesker. [34] I boken The crisis of connection (2018) hevder Nioebe Way og kollegaer at tapet av sosial kontakt og tilhørighet utgjør et økende problem i det moderne samfunnet. [35] De sosiale båndene mellom mennesker blir svakere, og tidligere møteplasser forsvinner. Arenaer for menneskelig kontakt og sosiale fellesskap blir borte, og mange faller utenfor. Mennesker sitter alene i mørket og stirrer inn i lysende skjermer – ensomme, skamfulle og rasende.

I den nye oppmerksomhetsøkonomien har Fromm fått rett: Vi har gjort oss selv til en markedsvare. Psykologiprofessor Shoshana Zuboff har advart om den digitale «overvåkningskapitalismen», hvor informasjon om oss og vår adferd blir lagret og solgt videre av store internasjonale selskaper. [36] Våre indre liv og handlinger blir utsatt for en digital overvåkning som overgår George Orwells 1984 og Aldous Huxleys Brave new world. Vår oppmerksomhet har blitt en skjult markedsvare. Algoritmer og skjulte insentiver former hvordan millioner av mennesker tenker, føler og handler, men vi mangler offentlig innsyn og demokratisk kontroll over disse usynlige mekanismene.

Det sunne samfunn reiser også kritiske spørsmål om måtene vi tenker om psykisk helse og lidelse. Fromm utfordret tendensen til å diagnostisere menneskelige livsproblemer som individuelle patologier, og hevdet at vi må forstå psykisk helse både som uttrykk for individuelle problemer og sosiale patologier. Sosiale og økonomiske strukturer kan også fremme utviklingen av psykiske lidelser. Psykiske plager og lidelser kan være symptomer på at noe er galt i samfunnet. Fromms kritikk av «det syke i det normale» danner utgangspunkt for Gabor og Daniel Matés bok Myten om det normale (2022). [37] De hevder at de sosiale og økonomiske strukturene i samfunnet vårt skaper kroniske belastninger som rammer menneskers helse og livskvalitet. Mange mennesker får sykdommer av stress, isolasjon, sosial ulikhet, fattigdom, forurensing og klimaendringer. De hevder som Fromm at vi må utvide vår forståelse av helse fra individuelle patologier til sosiale og globale forhold. Fromms kritikk treffer fortsatt: Vi snakker ofte om psykiske lidelser som om de kun er indre tilstander i individet, og ikke også handler om menneskelige relasjoner og sosiale strukturer. Psykiske lidelser er ofte naturlige reaksjoner på unormale betingelser. De forteller også en større historie om samfunnet vårt. Den moderne individualismen gir oss en kulturell blindhet for hvordan livet vårt – vår lykke, helse og lidelse – blir formet av våre relasjoner til verden og naturen. Fromm så begrensningene i en individualistisk forståelse av psykisk helse og lidelse, men var samtidig skeptisk til å se på «individet» og «samfunnet» som adskilte eller gjensidig utelukkende størrelser. Fromm forstod at både høyresiden og venstresiden har delvis rett: Vi trenger både individuell handlekraft og sosiale felleskap.

Fromms bok har sine begrensninger. Fromm skrev sin samfunnskritikk på 1950-tallet, og ikke alle eksemplene og forslagene har tålt historiens gang. Han drøfter «den menneskelige situasjon», men sier mindre om likestilling, rasisme og situasjonen til seksuelle minoriteter. Når han i slutten av boken sammenligner arbeidssituasjonen til en husmor og en hushjelp, er det tydelig at boken ble skrevet av en mann på 1950-tallet. Han kritiserer underholdningsindustrien for å fylle sinnene våre med vold og trivialiteter, men kan gå noe langt når han advarer mot det moralske forfallet i tegneserier. Det franske arbeiderfelleskapet Boimondau som Fromm fremhever ble lagt ned i 1971, etter flere år med konflikter. Det sentrale ankepunktet er nok at Fromms teoretiske innsikter mangler empirisk støtte. Mange vil også reagere på Fromms profetiske moralisme. Men det er fortsatt mye å lære av denne boken. Fromms styrke ligger ofte i spørsmålene, om ikke alltid i svarene.

Det sunne samfunn har blitt omtalt som et overraskende aktuelt arbeid. [38]

Fromm diskuterte behovet for sosialdemokratiske reformer i en tid hvor venstresiden fortsatt lot seg friste av autoritære løsninger. Vi diskuterer fremdeles om universell grunninntekt eller borgerlønn kan være en måte å ivareta de mange millioner av mennesker som vil bli rammet når kunstig intelligens og automatisering tar over menneskelige arbeidsoppgaver – også blant yrkesgrupper med høy og lang utdannelse. Hvis vi bytter ut Fromms begrep om «robotisering» med «automatisering» og «kunstig intelligens», kan vi se hvor aktuelle analysene i Det sunne samfunn er.

Erich Fromm var en av de store offentlige intellektuelle i det forrige århundre. Han tok opp de menneskelige spørsmålene i sin tid – og skrev bøker som ble lest av millioner. Fromm var en viktig talsperson for humanistiske og sosialdemokratiske ideer etter 2. verdenskrig, og forente kunnskapstradisjoner som historie, sosiologi, økonomi, psykoanalyse, eksistensfilosofi og etikk. I Fromms tenkning møter vi flere av de sentrale spørsmålene og intellektuelle strømmingene i det forrige århundre. Fromm så de menneskelige farene i det moderne samfunnet. Han advarte mot autoritarianisme, konformitet og forbrukermentaliteten under den kalde krigen. Fromm forstod at store ideologier, byråkratiske systemer og uregulerte markeder er blinde for menneskelige konsekvenser. Han advarte mot menneskets fremmedgjøring i en moderne verden, vår egen ødeleggelse av naturen, og våre problemer med å håndtere nye teknologier. Det menneskeheten trengte for å unngå en ny katastrofe – var rasjonell fornuft og kjærlighet.

Finnes det fortsatt et felles håp for menneskeheten? Kan vi stanse vår egen ødeleggelse av naturen? Kan vi bygge et sunnere og mer rettferdig samfunn? Vi har forandret verden, men ikke løst disse spørsmålene. Vår menneskelige frihet er fortsatt under press fra autoritære tenkemåter, byråkratiske systemer og dehumaniserende teknologier.

Det sunne samfunn er en klassiker som fortsatt har mye å fortelle oss. Vi mennesker trenger håp om en felles fremtid. Vi trenger å tenke mer langsiktig i møte med nye teknologier, sosial ulikhet, klimakrisen og vår egen ødeleggelse av naturen. Vi trenger å forstå våre menneskelige forskjeller – men også huske hva vi faktisk har til felles med hverandre.

Aslak Hjeltnes er professor i klinisk psykologi ved Universitetet i Bergen.

